Dat lös' de Knütt! Se warn so froh,
As war se't schenkt, un Geld darto!
Se harrn in Drav ęr Körv to fat,
Se störmn de lüttje Fischerkath,
Se koffen Hęk un Bars un Aal,
Se koffen Krutschen alltomal,
Se neemn ęr Reitschop oppen Rügg,
De Ręgen klatsch se int Gesich,
Se neemn ęr Stęweln inne Hand,
Se wannern œwert natte Land,
Se wannern fort bi Blitz un Ręgen,
Dœr Murt un Moor un Gröv un Stęgen;
Keen Graff so breet, keen Wisch so mœr,
Se keemn hinœwer oder dœr;
De Murt leep in un ut de Taschen:
De Ręgen deen, dat wegtowaschen,
Un Heet un Sweet un Pick un Slick
Blev op den Weg na'n Fieler Dik.